dh-unibe/image-text_koenigsfelden-charters-post-1500 huggingface dataset:
Wir, der schult̄hs und rat zuͦ Bernn, bekennen offennlich mit disem brief ✳ als dann die erwirdigen geistlichen unnser lieben andechtigen
frowen, eptissen und convent zuͦ Kungsfelden, ✳ uff unnser herschafft Schenckemberg ✳ sibenhundert guldin houbt guͦtz und drissig und
fùnff guldin jaͤrlichs zinses ettlicher taͤding und beredt halb, zwischen in und hern Marquarten von Baldeg, rittern, getroffen, die selben
sum̄ zins und houbtguͦtz si yetz dem from̄en, unnserm lieben getruwen Hanns Arnolt Segensser von wegen des kouffs der herschafft
Habspurg, der zwùschen inen mit unnsmˀ wissen und willen beschechen und zuͦgangen ist, ✳ voͤllenclichen ingeben haben, deszhalben uns ouch
sunderlichen leyd were, ✳ das dem selben Hanns Arnolten soͤlicher sum̄ houbt guͦts und zins eynich irrung ✳ oder schaͤdlicher invall solt begegnen.
und also umb er deszhalb des sicher sye und soͤlich zins und houbtguͦts mit minderm costen und verlust beziechen und in bringen mog, so
haben wir im, dem obgenanten ✳ Hans Arnolden, und sin erben ✳ oder innhaber dis briefes mit sinem willen gonnen ✳ und zuͦ gesagt. gonnen und
wellen ouch inn krafft dis briefes, das er solich sum̄ ✳ houbtguͦts und zinsz als vor bestimpt ist ✳ uff unnsˀ herschafft hab und jerlich solichen ✳
zins von der selben beziech und uff heb inn sollicher wyse ob sich fuͦgen, das im, als vorstaͤt, ✳ soͤlicher zins jerlichen uff zil und tag, naͤmlichen ir
zuͦ sant Martins tag, nit vollenclichen geantwurt ✳ und geben wurd, das er dann mit fryem urlòb und unnserm guͦten willen, ✳ den wir darinn
sunderlichen im geben, ✳ soll und mag die genan̄ unnsˀ herschafft ir zins, stùr, rennt, gùlt und zuͦgehoͤrd nùtzit usgenom̄en noch hindan gesatzt
angriffen, verkouffen, verkùmbern und an sich zichen, mit oder an gericht, ✳ geistlichem, weltlichem oder susz, ✳ so verˀ und lang bis er und sin erben
sollicher usstonden zinsz mit allem costen und schaden iren slechten worten darumb zuͦ glouben bekom̄en. wir sollen und wellen ouch die obgent̄
herschafft dheins wegs verkouffen, hingeben noch verandnˀ im sy und werd dann umb und fùr soͤlich sum̄ houbtguͦtz, zinsz, kosten und schaden
zuͦvoran sicherheit, der er sich nach gemeinˀ lands loͤuff wol halten mog, ✳ geben. ✳ und ob das darùber beschech ✳ und er des inn eynich costen kaͤme, sollen
wir im gentzlichen mit houbtgùt und den versessen zinsen abtragen, des wir uns mit sunderheit und bedingten fùrworten verbùnden, ine also
getruwlichen zuͦ schirmen und hanthaben ✳ by unnsnˀ guͦten truwen mit entziechung alles und jeglichs, so wir dawider zuͦ schirmen, fùrziechn̄
oder bruchen und dem obgent̄ Hanns Arnolten oder sinen erben schaden moͤcht, alles ungeverlich in crafft dis briefs, ✳ des zuͦ urkùnde mit unnsmˀ
angehencktem insigel besigelt. geben uff mitwoch noch dem sonntag cantate als man zalt noch Cristi gebùrt tusent vierhundert
und sùbentzig jär. ✳
1470 V 23 . F. Argaù ( Königsfelden )
748 / 04
1470 . Mitw: n. cantate ,
Königsfelden ✳
Nͦ. 894 .